**Објавена анализа на структурата на вработените во аудио и аудиовизуелната медиумска индустрија во 2022 година**

Агенцијата за аудио и аудиовизуелни медиумски услуги на 22 август ја објави анализата на [структурата на вработените во аудио и аудиовизуелната медиумска индустрија во 2022 година](https://avmu.mk/wp-content/uploads/2023/08/%D0%A1%D1%82%D1%80%D1%83%D0%BA%D1%82%D1%83%D1%80%D0%B0-%D0%BD%D0%B0-%D0%B2%D1%80%D0%B0%D0%B1%D0%BE%D1%82%D0%B5%D0%BD%D0%B8-2022-%D0%B3%D0%BE%D0%B4%D0%B8%D0%BD%D0%B0.pdf).

За да се добие сеопфатна слика за структурата на вработените во телевизиите и радијата, анализирани се повеќе податоци од аспект на работните места (новинари, уредници, техничари, режисери, монтажери и др.), статусот на вработените (редовен работен однос или хонорарно ангажирани), како и демографскиот аспект (пол, етничка припадност и ниво на образование).

**Објавена публикација „Проценка: Економска виталност и одржливост на аудиовизуелната медиумска индустрија во дигиталното опкружување – Северна Македонија“**

Во рамки на заедничкиот проект на Европската Унија и Советот на Европа „Заштита на слободата на изразување и на слободата на медиумите во Северна Македонија“ (ПРО-ФРЕКС), изработена е публикацијата „Проценка: Економска виталност и одржливост на аудиовизуелната медиумска индустрија во дигиталното опкружување – Северна Македонија“.

Документот кој е достапен на [македонски](https://rm.coe.int/assessment-media-viability-and-sustainability-north-macedonia-mkd-/1680ac5bcf) и [англиски](https://rm.coe.int/assessment-media-viability-and-sustainability-north-macedonia-eng-/1680ac5b7f) јазик, е изработен на барање на Агенцијата за аудиовизуелни медиумски услуги и истиот се фокусира на виталноста и одржливоста на медиумскиот сектор и ги разгледува предизвиците од глобална перспектива.

Според оваа проценка, потенцијалот на аудиовизуелните индустрии сè уште не е признаен од разни државни институции и веќе постојните општи мерки за поттикнување на претприемништво воопшто не се применуваат во аудиовизуелниот медиумски сектор. Проценката ги идентификува клучните мерки за поддршка и унапредување на продукцијата на домашни аудиовизуелни содржини, меѓу кои се: фискалните мерки, професионалното и институционалното вмрежување, директното финансирање и др.

**ПОТПИШАН МЕМОРАНДУМ ЗА СОРАБОТКА МЕЃУ АВМУ И КСЗД**

****

Посебно внимание ќе биде посветено на промовирање на слободата на изразување, унапредување на еднаквоста и превенција од дискриминација, заштита на интересите на корисниците на аудио и аудиовизуелни медиумски услуги, поттикнување на медиумската писменост, организирање работилници, семинари, кампањи од јавен интерес и сл. како и поттикнување на културата на јавен дијалог меѓу граѓаните со цел да се зацврстува заемното разбирање и толеранција за унапредување на односите меѓу различните заедници.

Двете страни се согласни дека меѓусебната соработка и активностите кои ќе следат ќе придонесат за поголемо почитување на одредбите од Законот за аудио и аудиовизуелни медиумски услуги и Законот за спречување и заштита од дискриминација од страна на давателите на аудио и аудиовизуелни медиумски услуги, медиумските работници и платформите за споделување видеа.

Директорот на Агенцијата за аудио и аудиовизуелни медиумски услуги д-р Зоран Трајчевски и претседателот на Комисијата за спречување и заштита од дискриминација, Исмаил Камбери, на 24 август потпишаа Меморандум чија цел е продлабочување на соработката особено во спречувањето дискриминација во програмите на давателите на аудио и аудиовизуелни медиумски услуги и на платформите за споделување видеа.

Соработката ќе се реализира при конкретни случаи на поттикнување или ширење дискриминација, нетрпеливост или омраза во програмите при кои, за поголема ефикасност, Агенцијата ќе постапува кон давателите на аудио и аудиовизуелни медиумски услуги и кон платформите за споделување видеа, а Комисијата кон медиумските работници.

**Август 2023 Бр.8**

**СООПШТЕНИЈА ЗА ЈАВНОСТ**

Агенцијата за аудио и аудиовизуелни медиумски услуги во неколку наврати реагираше за упатени навреди и закани кон новинари и медиумски работници.

На 20 август, најостро беа осудени изнесените навреди и дисквалификации од страна на компанијата „Брако”, упатени кон новинарите на Истражувачката репортерска лабораторија (ИРЛ) во врска со  документарниот филм „Убиство во Тетово“. Агенцијата потенцираше дека истражувачкото новинарство е клучно во остварувањето на улогата на медиумите поради што новинарите не смеат да бидат навредувани и јавно дискредитирани при отворањето и анализирањето прашања кои се од висок интерес. Напротив, медиумските работници треба да бидат поттикнувани и охрабрувани во вршењето на својата работа и информирањето на јавноста. Доколку некоја засегната страна смета дека објавените информации не се точни или дека не се целосни треба да го искористи законско загарантираното право на одговор и исправка, односно демант. Воедно, за евентуалното непочитување на принципите и стандардите утврдени во новинарските кодекси можат да се искористат механизмите кои ги имаат воспоставено саморегулаторните тела.

На 22 август преку соопштение за јавност беше осуден вербалниот и физички напад врз снимателот и новинарките на ТВ Алсат-М, како и упатените закани кон нив за време на снимањето инсерти во Скопската чаршија. Агенцијата потенцираше дека сите видови на напади врз медиумските работници се апсолутно неприфатливи и во ниту еден момент нивната безбедност не смее да биде доведена во прашање. Заканите по живот, претставуваат сериозно дело и оние кои го прекршуваат законот треба да бидат соодветно санкционирани со цел да се превенираат вакви и слични дела во иднина.

Во врска со навредите и заканите упатени кон новинарската екипа на ТВ Коха, како и спречувањето на телевизиски екипи од повеќе медиуми и дописници од полошкиот регион да снимат инсерти во врска со пожарот во општина Брвеница, Агенцијата на 24 август посочи дека е апсолутно неприфатливо попречувањето на медиумските работници во вршењето на нивната работа. Во соопштението беше нагласено дека медиумите имаат круцијална улога во информирањето за прашања од јавен интерес и во обезбедувањето транспарентност и одговорност, поради што, неопходно е на новинарите и останатите медиумски работници да им се овозможи слободен, непречен и безбеден пристап до сите настани.

**Надзори врз радиодифузери и оператори на јавни електронски комуникациски мрежи**

**Радиодифузери**

Врз регионалните телевизии Топестрада, ТВ 3, ТВ Канал Вис, ТВ Кисс&Менада, ТВ М Нет-ХД и ТВ Полог, извршени се повеќе редовни програмски и административни надзори. Надзорите ги опфатија обврските за почитувањето на правилата при емитување аудиовизуелни комерцијални комуникации, заштита на малолетната публика, користење телефонски услуги со додадена вредност и телефонско гласање, емитување игри на среќа, правилата при употреба на јазикот во програмите, дневно емитување најмалку 8 часа програма на телевизијата, дневно емитување најмалку 30% изворно создадена како македонски аудио или аудиовизуелни дела, објава на импресум, информации коишто треба да се направат достапни до корисниците и за почитувањето на обврските за идентификација на радиодифузер.

Со надзорите беше констатирано дека на програмата на ТВ Кисс&Менада, не се обезбедени информациите што треба да им се направат достапни на корисниците, а во емисијата „Лесковачка Роштилијада 2014“ некои од изјавите на соговорниците се емитувани изворно на српски јазик, без да се обезбеди превод на македонски јазик. На програмата на ТВ Полог не се објавени податоците за импресум што треба да се eмитуваат на соодветното место за секоја содржина од програмскиот сервис, и не е емитувана најмалку 30% програма изворно создадена како македонски аудиовизуелни дела. При надзорот врз ТВ Канал Вис констатирано е дека во цртаните филмови „Томи и Џери“, деловите во кои има говор се дадени изворно на англиски јазик, без да се обезбеди превод на македонски јазик, додека во емисијата „Дневна соба“ изјавата на соговорникот е емитувана изворно на српски јазик, без да се обезбеди превод на македонски јазик.

Извршени се и три контролни надзориза да утврди дали радиодифузерите постапиле по решенијата за преземање меркa јавна опомена, упатени заради различни законски непочитувања. Надзорот врз ТВ Телма покажа дека телевизијата и понатаму ги прекршува правилата при емитување пласирање производи, односно премиерата и репризaта на забавното говорно-шоу „Backstage“ не беа соодветно обележани со пропишаната сигнализација за програма што содржи пласирање производи и содржеа прилог што посебно промотивно го препорачува ресторанот „Queen Sunset Bar”. Поради сторениот прекршок, за ТВ Телма е поведена прекршочна постапка.

Надзорите врз ТВ Алсат-М и радиото Про-ФМ покажаа дека радиодифузерите постапиле согласно законските обврски.

**Оператори на јавни електронски комуникациски мрежи**

Врз операторите Бив Пирамида, Глобалсат, Инел Интернационал, Кабел-Нет и Алтра-Сат 2000 извршен е редовен програмски надзор за обврската во програмскиот пакет којшто го реемитуваат задолжително и бесплатно да ги обезбедат програмските сервиси на јавниот радиодифузен сервис, како и за обврските за регистрација на програмски сервиси во Агенцијата и титлување на програмите коишто ги реемитуваат. При надзорот e констатирано дека операторот Алтра-Сат 2000 за своите корисници го реемитува програмскиот сервис “Алфа ТВ”, кој не е опфатен со потврдата за регистрација на програмски сервиси издадена од Агенцијата.

**Изречени мерки јавна опомена**

Советот на Агенцијата на 27-та седница одржана на 16 август врз основа на констатации од извршен надзор, донесе решение за изрекување мерка јавна опомена за Телевизија КИСС&МЕНАДА, поради прекршување на членот 64 став 1 од ЗААВМУ, односно необезбедување превод на македонски јазик на емисија емитувана на 6 јули 2023 година.

Советот на Агенцијата на 28-та седница одржана на 29 август врз основа на констатации од извршени надзори, донесе три решенија за изрекување мерка јавна опомена за Телевизија Кисс&Менада од Тетово и Радио Про ФМ од Гостивар. На радиото Про ФМ мерка јавна опомена му е изречена за необјавување на податоците за работењето кои по втор пат треба да се објават на програмата на радиодифузерите најдоцна до 30 јуни 2023 година. На телевизијата Кисс&Менада и се изречени две мерки јавна опомена, една за необјавување на импресум и втората за необезбедување информации кои треба да им се направат достапни на корисниците.

**Донесена Одлука за одземање на дозвола за ТВ емитување**

Врз основа на спроведен административен надзор врз регионалната телевизија Полог од Тетово, кој покажа дека радиодифузерот не ја исполнил обврската за плаќање на годишниот надоместок за дозволата за телевизиско емитување согласно ЗААВМУ, Советот на Агенцијата на 28-та седница одржана на 29 август, донесе Одлука за одземање на дозволата за телевизиско емитување на ТРД ТВ Полог ДООЕЛ Тетово.

